༄༅། །ཧོར་ཁང་གསར་བར་གནང་བའི་སྤྲིང་ཡིག་བཞུགས་སོ།། རྣལ་འབྱོར་དབང་ཕྱུག་བིརྺ་པའི་སྐུར་བསྒོམ་ཞིང་། དེའི་གཟུངས་ཀྱི་ངག་དང་། དེའི་ཐུགས་ཀྱི་ཏིང་འཛིན་ལ་གནས་ཤིང་། དེས་བྱིན་གྱིས་བརླབས་པའི་གནས་ནས། དེའི་རིགས་སུ་སྐྱེས་ཤིང་། དེའི་རིང་ལུགས་འཛིན་པ་ཅང་མེད་ཀྱི་བྷུ་སུ་ཀུ་མིང་དངོས་སྨྱོན་ངག་དབང་ཀུན་དགའ་བློ་གྲོས་སངས་རྒྱས་བསྟན་པའི་རྒྱལ་མཚན་དཔལ་བཟང་པོས་རྗེ་བཙུན་སྟོབས་ཀྱི་མགོན་པོའི་བཀའ་བསྒྱུར་བའི་སྤྲིང་ཡིག་སྤྱིར་ས་ཕྱོགས་གང་དུའང་ཤི་འདྲེ་མང་ཞིང་། ལྷག་པར་རྒྱ་མ་ཁུལ་འདི་ན་ཤི་ཚད་འདྲེར་སྐྱེས་དང་། བརྫུས་པའི་ཆོ་འཕྲུལ་ངན་པས་སྣོད་བཅུད་ཀུན་ལ་གནོད་པ་བསྐྱལ་ནས་རང་གཞན་གྱི་འཕྲལ་ཡུན་བདེ་སྐྱིད་འགྲིབ་པ་དུ་མ་ཡོད་འདུག་པས་དེང་ཕྱིན་ཆད་གནོད་པ་དེ་རིགས་སྤོངས་ལ་མཐུན་རྐྱེན་ཕན་ཐོགས་གྱིས། འདི་ལས་འདས་ན་རྣལ་འབྱོར་དབང་ཕྱུག་གི་བཀའ་ཆད་དྲག་པོས་སྲིད་ན་དབང་ཆེ་བས་ལྷ་ཆེན་དབང་ཕྱུག་ཀྱང་རྡུལ་དུ་རློག་ན་ཕྲ་མོ་ཁྱེད་ཅག་ལ་ལྟ་ཅི་སྨོས། དེ་ལྟར་གོ་བར་བྱས་ནས་ཚིག་དོན་ལས་མ་འདའ་ཞིག ཅེས་ས་སྐྱ་པ་ངག་དབང་ཀུན་དགའ་བློ་གྲོས་ཀྱིས་ལ་མོ་གད་ཀ་ནཱ་གའི་སྒར་འཛམ་གླིང་ང་རྒྱལ་འགྲན་མེད་ནས་བྲིས།། །།